### NN 60/2018 (6.7.2018.), Odluka o gradskim porezima i o prirezu poreza na dohodak Grada Vodica

Grad Vodice

1261

Na temelju članka 35. Zakona o lokalnoj i područnoj (regionalnoj) samoupravi (»Narodne novine«, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17), članka 20. i 42. Zakona o lokalnim porezima (»Narodne novine« broj 115/16, 101/17) i članka 30. Statuta Grada Vodica (»Službeni glasnik Grada Vodica«, broj 02/18 i 03/18) Gradsko vijeće Grada Vodica na 8. sjednici, održanoj 12. lipnja 2018. godine, donosi

ODLUKU

O GRADSKIM POREZIMA I O PRIREZU POREZA NA DOHODAK GRADA VODICA

I. OPĆE ODREDBE

Članak 1.

Ovom se odlukom utvrđuju stope, visina te način obračuna i plaćanja gradskih poreza i prireza porezu na dohodak što su vlastiti izvori prihoda Grada Vodica.

II. VRSTE POREZA

Članak 2.

Gradu Vodice pripadaju sljedeći gradski porezi:

1. prirez porezu na dohodak

2. porez na potrošnju

3. porez na kuće za odmor

4. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaća se po stopi od 6%.

2. Porez na potrošnju

Članak 4.

Porez za potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Obveznik poreza na potrošnju je pravna i fizička osoba koja pruža ugostiteljske usluge na području Grada Vodica.

Članak 5.

Porez na potrošnju plaća se po stopi od 3%.

Članak 6.

Osnovica poreza na potrošnju jest prodajna cijena pića po kojoj se pića prodaju u ugostiteljskim objektima bez poreza na dodanu vrijednost.

Članak 7.

Utvrđenu obvezu poreza na potrošnju za obračunsko razdoblje porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

3. Porez na kuće za odmor

Članak 8.

Porez na kuće za odmor plaća se 15,00 kn po četvornom metru korisne površine kuće za odmor.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatra se gospodarstvena zgrada koja služi za smještaj poljoprivrednih strojeva, oruđa i drugog pribora.

U postupku dokazivanja statusa kuće za odmor, osim osobne iskaznice, uzimat će se u obzir i sljedeća dokumentacija: putovnica, mjesto i visina nastanka troška električne energije, vode, telefona, prijem poštanske pošiljke, potvrda o zasnovanom radnom odnosu, izjava o izabranom liječniku, izjava svjedoka, mjesto podnošenja porezne prijave i svi drugi raspoloživi podaci.

Porez na kuće za odmor plaća pravna ili fizička osoba koja je vlasnik kuće za odmor na području Grada.

Obveznik poreza na kuće za odmor dužan je Gradu dostaviti podatke koji se odnose na mjesto gdje se nalazi objekt, korisnu površinu, podatke o poreznom obvezniku te druge podatke, do 31. ožujka godine za koju se utvrđuje porez na kuće za odmor.

4. Porez na korištenje javnih površina

Članak 9.

Porez na korištenje javnih površina plaćaju pravne i ﬁzičke osobe sukladno Planu korištenja javnih površina.

Članak 10.

Visina poreza na korištenje javnih površina određuje se ovisno o zonama na kojima se javna površina nalazi.

– I. zona – uži prostor Grada Vodica omeđen sljedećim ulicama: Obala Vladimira Nazora, Obala Matice hrvatske, Trg dr. Franje Tuđmana, Trg hrvatskih mučenika, Obala Juričev Ive Cota, Mirka Zore (od konobe »Gušte« do Trga dr. Franje Tuđmana) i ul. Artina.

– II. zona – ostatak područja Grada Vodica i prigradsko naselje Srima.

– III. zona – ostala prigradska naselja i otok Prvić.

Članak 11.

Porez na korištenje javnih površina obračunava se kako slijedi:

1. radi korištenje terase za pružanje ugostiteljskih usluga:

I. zona 300,00 kn/m²/godišnje (Vodice)

II. zona 110,00 kn/m²/godišnje (Vodice)

II. zona 80,00 kn/m²/godišnje (Srima)

III. zona 45,00 kn/m²/godišnje (Prvić)

2. za postavljanje kioska do 12 m²:

I. zona – 2.000,00 kn/mj (važi za postojeće kioske novi se neće postavljati)

II. zona – 1.000,00 kn/mj

III. zona – 500,00 kn/mj

3. za postavljanje aparata za prodaju sokova, sladoleda, palačinki, pizzeta, šećerne vate, kokica, kukuruza i sl.:

I. zona – 6.000,00 kn/godišnje

II. zona – 3.000,00 kn/godišnje

III. zona – 1.500,00 kn/godišnje

4. za postavljanje šanka do 10 m²:

– za razdoblje 15.VI. – 30. IX. – iznos od 200,00 kn/šank/dnevno,

– u ostalom periodu – iznos od 100,00 kn/šank/dnevno

5. za postavu štandova, stolova, sklopivih stolića/stalaka i sl. naprava namijenjenih za:

a) prodaju ručno izrađenog nakita, izrada i prodaja razglednica, svijeća, knjiga, prodaja mediteranskih proizvoda (od spužvi, školjaka i sl.), prodaja proizvoda od eteričnih ulja i ljekovitog bilja, prodaja proizvoda od drva, šiblja, trske i sl., na manjim prodajnim napravama do 1 do 1,5 m²:

I. zona – 4.000,00 kn/godišnje

II. zona – 2.000,00 kn/godišnje

III. zona – 1.000,00 kn/godišnje

b) prodaja hrvatskih proizvoda i suvenira od stakla, keramike, kamena, drveta, eteričnih ulja, čajeva od ljekovitog bilja i sl. preparati na štandovima do 2 m²:

I. zona – 17.100,00 kn/godišnje

II. zona – 8.700,00 kn/godišnje

III. zona – 4.350,00 kn/godišnje

c) prodaja vlastitih slika i izrada tetovaža na stalcima/štafelajima do 2 m²:

I. zona – 4.500,00 kn/godišnje

II. zona – 2.280,00 kn/godišnje

III. zona – 1.140,00 kn/godišnje

d) izrada portreta i sl. na štafelajima/stalcima do 2 m²:

I. zona – 600,00 kn/stalak/mj

II. zona – 300,00 kn/stalak/mj

III. zona – 150,00 kn/stalak/mj

e) prodaja gumenih bombona i sl. proizvoda na štandu do 2 m²:

I. zona – 17.000,00 kn/godišnje

II. zona – 8.500,00 kn/godišnje

III. zona – 4.250,00 kn/godišnje

f) prodaja voća i povrća na štandu do 2 m²:

II. zona – 2.000,00 kn/godišnje

III. zona – 1.000,00 kn/godišnje

6. za iznajmljivanje

a) motora, bicikla i sl. većih naprava

I. zona – 18.000,00 kn/godišnje/do 10 m²

II. zona – 9.000,00 kn/godišnje/do 10 m²

III. zona – 4.500,00 kn/godišnje/do 10 m²

– a za zauzetost iznad 10 m² cijena iznosi 20,00 kn/ m²/dnevno

b) segwaya i sl. manjih naprava

I. zona – 6.000,00 kn/godišnje/do 4 m²

II. zona – 3.000,00 kn/godišnje/do 4 m²

III. zona – 1.500,00 kn/godišnje/do 4 m²

– za zauzetost iznad 4 m² cijena iznosi 20,00 kn/ m²/dnevno

7. a) za zauzetost javne površine za reklamiranje, obavijesne stalke i sl. naprave:

– 20,00 kn/kom/dnevno

b) za reklamiranje/promocije proizvoda, prezentacije vozila i sl.

– 250,00 kn/dan/do 2,00 m² (stolić, pult ili sl.)

– 500,00 kn dan/do 5,00 m² (stolić, pult ili sl.)

– 1.000,00 kn/dan/iznad 5,00 m² (šator, kombi ili sl.).

8. ukrasno-izložbeno-prodajni pultovi/stalci/vitrine i sl. (ispred poslovnih prostora):

– 25,00 kn/m²/dnevno,

9. za gospodarsku signalizaciju na gradskim oglasnim panoima:

– 1,00 kn/oznaka/dnevno

10. za prometovanje turističkim vlakićem početni porez od:

– 15.000,00 kn/godišnje za naselje Vodice

– 10.000,00 kn/godišnje za naselje Srima

11. za odlaganje građevinskog materijala i postavljanje skela:

I. zona – 1,00 kn/m²/dnevno

II. zona – 0,50 kn/m²/dnevno

III. zona – 0, 25 kn/m²/dnevno

12. a) za zauzetost (ostavljanje) na javnoj površini raznih pokretnih i nepokretnih naprava (prikolice, traktori, kamioni, »bačve«, neispravna vozila i sl.)

– do trenutka otklanjanja 20,00 kn/kom./dnevno

b) za bespravno zauzimanje i onečišćenje javne površine

– do trenutka otklanjanja 20,00 kn/m²/dnevno.

Visinu poreza na korištenje javnih površina u slučajevima koji nisu predviđeni ovom odlukom odredit će gradonačelnik Grada Vodica.

Visina poreza utvrđena za korištenje javnih površina, a koje se daju na korištenje putem natječaja, smatraju se početnim porezom.

Gradonačelnik Grada Vodica može osloboditi od plaćanja poreza korištenje javnih površina za postavu ukrasno-izložbenih naprava tipa: bačvica, odor, klupa i sl., a za izlaganje autohtonih hrvatskih-mediteranskih suvenira, unikatnih i ručno izrađenih proizvoda, te za postavu ukrasne vaze sa cvijećem (mediteranskim biljem), a koji zahtjevi stranaka će se pojedinačno razmatrati i odobravati, kao i njihovi uvjeti korištenja.

Članak 12.

Porez za korištenje javnih površina plaća se po dobivanju rješenja, a prije izdavanja odobrenja za korištenje javne površine bez kojeg odobrenja se ne može legalno koristiti ista.

Odobrenje za korištenje iz st. 1. ovog članka izdat će se nakon podmirenja rješenjem utvrđenog poreza i svih odnosnih dugovanja iz prethodnih godina.

Na zahtjev korisnika nadležno tijelo Grada može odrediti i drugačiju dinamiku plaćanja.

Članak 13.

Rješenje o razrezu poreza na korištenje javne površine donosi Upravni odjel za financije i javne prihode, a Odobrenje za korištenje donosi Upravni odjel za komunalno-vodni sustav, zaštitu okoliša i graditeljstvo.

III. PROVEDBENE ODREDBE

Članak 14.

Za utvrđivanje poreza i prireza porezu na dohodak, naplatu, žalbu, obnovu postupka, zastaru, ovršni postupak kao i sve ostale postupovne radnje primjenjivat će se propisi Općeg poreznog zakona.

Članak 15.

Utvrđivanje i naplatu gradskih poreza, osim poreza za korištenje javnih površina, obavlja Ministarstvo financija, Porezna uprava, Područni ured Šibenik, Ispostava Šibenik.

Temeljem obavljanja poslova iz prethodnog stavka na ime poslova koje odradi Porezna uprave Državnom proračunu pripada 5% od ukupno naplaćenih prihoda.

Ovlašćuje se nadležna organizacija platnog prometa zadužena za naplatu javnih prihoda (FINA) da naknadu Poreznoj upravi obračuna i uplati u Državni proračun do zadnjeg dana u mjesecu za prethodni mjesec.

Porezna uprava dužna je do 15. u mjesecu, za prethodni mjesec, Gradu Vodice dostaviti zbirna izvješća o utvrđenim i naplaćenim porezima.

IV. PRIJELAZNE I ZAVRŠNE ODREDBE

Članak 16.

Kaznene i prekršajne odredbe te odredbe o zastari, obnovi postupka i žalbenog postupka propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

Članak 17.

Postupci utvrđivanja poreza na kuće za odmor koji nisu dovršeni do 1. siječnja 2018. godine, dovršit će se po odredbama Zakona o lokalnim porezima (»Narodne novine«, broj 115/16, 101/17) i ovoj Odluci.

Članak 18.

Ova Odluka stupa na snagu osmog dana od dana objave u »Službenom glasniku Grada Vodica«, osim odredbi o prirezu poreza na dohodak koje stupaju na snagu prvog dana u mjesecu nakon objave Odluke u »Narodnim novinama«.

Članak 19.

Stupanjem na snagu ove Odluke prestaje važiti Odluka o gradskim porezima i o prirezu poreza na dohodak »Službeni vjesnik Šibensko-kninske županije«, broj 01/11, 12/11, 08/12.

Članak 20.

Ova Odluka objavit će u »Narodnim novinama« i u »Službenom glasniku Grada Vodica«, dostavit će se Ministarstvu financija, Poreznoj upravi u roku od osam dana od dana njezina donošenja radi objave na mrežnim stranicama Porezne uprave i radi preuzimanja ovlasti za utvrđivanje i naplatu poreza Grada Vodica.

Klasa: 410-01/18-01/17

Urbroj: 2182/04-03/08-18-1

Vodice, 12. lipnja 2018.

GRADSKO VIJEĆE GRADA VODICA

Predsjednik
 Marin Mikšić, v. r.